google/wiki40b huggingface dataset:
Βιετναμέζικη Βικιπαίδεια

Ιστορία

Η Βιετναμέζικη Βικιπαίδεια ιδρύθηκε το Νοέμβριο του 2002, και στην κύρια σελίδα είχε ένα λήμμα σχετικά με την Βιετναμέζικη Κοινωνία Διαδικτύου. Το έργο δεν είχε μεγάλη προσοχή και δεν είχε σημαντικές συνεισφορές όταν επανεκιννήθηκε τον Οκτώβριο του 2003 όταν η νεώτερη έκδοση με λογισμικό MediaWiki που επέτρεπε τη χρήση Unicode εγκατάσταθηκε αργότερα.
Τον Αύγουστο του 2008, η Βιετναμέζικη Βικιπαίδεια είχε πάνω από 50,000 λήμματα, και 432 κατά προσέγγιση λήμματα είχαν δημιουργηθεί από bots. Στις 12 Σεπτεμβρίου 2009 το έργο ξεπέρασε τα 100.000 λήμματα, με αυτή την φορά τα 5.000 λήμματα να έχουν δημιουργηθεί από bots. Tα μικρού μεγέθους λήμματα επισημάνθηκαν ως επεκτάσεις και ήταν τα περισσότερα λήμματα φτιαγμένα από bots.
H Βιετναμέζικη Βικιπαίδεια έφτασε τα 500,000 λήμματα στις 28 Σεπτεμβρίου 2012 και τα 1,000,000 λήμματα στις 15 Ιουνίου 2014.
Γκρέτσεν Μολ

Τα πρώτα χρόνια - Σταδιοδρομία

Η Γκρέτσεν γεννήθηκε στο Ντιπ Ρίβερ του Κονέκτικατ, από μητέρα καλλιτέχνη και πατέρα δάσκαλο. Παρακολούθησε την Αμερικανική Ακαδημία Μουσικής και Υποκριτικής και αποφοίτησε από το William Esper Studio. Ξεκίνησε να δουλεύει σαν ταξιθέτρια στο Angelika Film Center και λίγο αργότερα βρέθηκε στη Νέα Υόρκη όπου εργαζόταν στο βεστιάριο ενός εστιατορίου. Εκεί την πρόσεξε για πρώτη φορά ένας ατζέντης. Η πρώτη της δουλεία στο χώρο του θεάματος ήταν ένα διαφημιστικό σποτ για την Κόκα Κόλα. Το 1994 την εντοπίζει ο φωτογράφος Ντέιβις Πάουελ και την φωτογραφίζει στο Σέντραλ Παρκ, αντικαθιστώντας έτσι το ελάχιστα αντιπροσωπευτικό μέχρι τότε πορτφόλιο της, με επαγγελματικές ασπρόμαυρες φωτογραφίες που της εξασφάλισαν σχεδόν αμέσως ένα εξώφυλλο στο περιοδικό W. Σύντομα χρίστηκε "πρωτοεμφανιζόμενο αστέρι" και "νέα Μπέτι Πέιτζ" και ξεκίνησε η σύντομη καριέρα της στο μόντελινγκ την οποία εγκατέλειψε προκειμένου να ασχοληθεί αποκλειστικά με την υποκριτική.
Το 1998 εμφανίστηκε σε διάφορες αξιόλογες ταινίες, μεταξύ των οποίων το Rounders με πρωταγωνιστή το Ματ Ντέιμον και το Celebrity του Γούντι Άλεν. Την ίδια χρονιά έγινε ακόμα πιο γνωστή στο ευρύ κοινό με το εξώφυλλο της στο περιοδικό Vanity Fair. Η εμφάνιση εκείνη υπήρξε ταυτόχρονα θρίαμβος αλλά και αποτυχία, γιατί το μεν εξώφυλλο έκανε την σέξι εικόνα της αναγνωρίσιμη παντού, αλλά οι δε ταινίες της απέτυχαν εμπορικά. Αν και αποκαλέστηκε από το περιοδικό σαν το "απόλυτο πρωτοεμφανιζόμενο αστέρι" της δεκαετίας του '90 η καριέρα της δεν ήταν ανάλογη. Αν και δεν σταμάτησε ποτέ να εργάζεται σαν ηθοποιός, οι πρώιμες επιτυχίες της ακολουθήθηκαν από δύσκολα χρόνια, μέχρι να καταφέρει το 2006 να επιστρέψει στις επιτυχίες με το φιλμ The Notorious Bettie Page.
Ύστερα από ένα θυελλώδες τριετές ρομάντζο με τον σκηνοθέτη Τοντ Γουίλιαμς παντρεύτηκαν τη 1 Ιουνίου του 2004. Σήμερα (2007) περιμένουν το πρώτο τους παιδί.
Κόστα Ρίκα

Δημογραφία

Ο πληθυσμός του κράτους αριθμεί περί τα 5.058.007 κατοίκους το 2019. 
Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2016 του Παγκόσμιου Οργανισμού Υγείας ήταν 79,6 χρόνια (77 χρόνια οι άνδρες και 82,2 οι γυναίκες).

Διακυβέρνηση

Πρόεδρος από το 2018 είναι ο Κάρλος Αλβαράδο. Δικαίωμα ψήφου έχουν όσες και όσοι είναι ηλικίας 18 ετών και άνω. Στις γενικές εκλογές που διενεργήθηκαν στις 7 Φεβρουαρίου 2010 η Λάουρα Τσιντσίγια έγινε η πρώτη γυναίκα που εξελέγη στο ύπατο αξίωμα της χώρας.

Άμυνα

Η Κόστα Ρίκα έχει επιλέξει με βάση το Σύνταγμα της (1949) να μην έχει ένοπλες δυνάμεις με την κλασική έννοια του όρου (στρατός ξηράς-πολεμικό ναυτικό-αεροπορία). Έτσι η άμυνα της χώρας βασίζεται μόνο σε μία πολιτοφυλακή καθώς και σε μία μονάδα δράσης.

Μεταφορές

Το 2008 λειτουργούσαν 149 αεροδρόμια. Το οδικό δίκτυο καλύπτει περισσότερα από 35.000 χλμ., με βάση στοιχεία του 2004. Η οδήγηση γίνεται στα δεξιά.
Επαρχία Εργαζομένων Νάμγιανγκ

Η Επαρχία Εργαζομένων του Ναμγιάνγκ (κορεατικά: 남양로동자구) είναι πόλη στο Ονσόνγκ, στο Βόρειο Χάμγκιονγκ στην Βόρεια Κορέα. Βρίσκεται στον ποταμό Τουμέν και στην αντίθετη πλευρά του ποταμού βρίσκεται η κινεζική πόλη Τουμέν, στην Κινεζική όχθη του ποταμού.
Οι γεωγραφικές συντεταγμένες είναι 42°57′6″N 129°51′33″E. Ο εκτιμώμενος πληθυσμός, σε ακτίνα 5 χιλιομέτρων, είναι 65,956 κάτοικοι. Ο τηλεφωνικός κώδικας της πόλης είναι ο +850. Η πόλη βρίσκεται σε υψόμετρο 131 μέτρων. 

Μεταφορές

Το μεγαλύτερο μέρος της μεταφοράς στην πόλη γίνεται από φορτηγά και ποδήλατα. Η πόλη εξυπηρετείται επίσης από τον σταθμό Ναμγιάνγκ στην Γραμμή Χάμπουκ του Κορεατικού Κρατικού Σιδηρόδρομου.
Γεώργιος Λούλης

Πρώτα χρόνια και δραστηριότητα στον τομέα της βιομηχανίας

Ήταν ο μικρότερος από 9 αδέρφια. Από το 1936 ως το 1940 ήταν πρόεδρος του Συνδέσμου Βιομηχανιών Βορείου Ελλάδος Από το 1954 ως το 1961 ήταν επικεφαλής της εταιρείας "Μύλοι Λούλη". Την περίοδο της Κατοχής ανέπτυξε αντιστασιακή δράση.

Πολιτική σταδιοδρομία

Ο Γεώργιος Λούλης διαδέχθηκε στην έδρα του (στις βουλευτικές εκλογές του 1958) στη Μαγνησία το βουλευτή και υπουργό Γεώργιο Καρτάλη, μετά το θάνατο του τελευταίου. Εξελέγη βουλευτής με την Ένωση Κέντρου στις εκλογές του 1961, του 1963 και του 1964.

Θάνατος

Πέθανε σε ηλικία 72 ετών εκτοπισμένος στη Σίφνο, έπειτα από συγκοπή καρδιάς, και η κηδεία του έγινε στο Βόλο στις 10 Αυγούστου 1971.
Ισκούζιν Αντεζάμ Ντινισλάμοβιτς

Βιογραφία

Ο Ντινισλάμοβιτς γεννήθηκε στις 27 Ιανουαρίου 1928 στην επαρχία Ιλάιρ της Βασκιρικής Αυτόνομης Σοβιετικής Σοσιαλιστικής Δημοκρατίας (ΒΑΣΣΔ) στο χωριό Τεμές. Το 1945 ξεκίνησε να σπουδάζει στη παιδαγωγική σχολή του Τεμές. Το 1954 ξεκίνησε να σπουδάζει στη σχολή προετοιμασίας πιλότων Ουμάνκα το 1954, ενώ το 1971 αποφοίτησε από το Βασκιρικό Κρατικό Πανεπιστήμιο το 1971. Δίδαξε στο βασκιρικό γυμνάσιο Ραμί Γκαρίποφ από το 1961 έως το 1996. Ήταν παίκτης του κουράι.
Μερικοί μαθητές του ήταν οι Αζάτ Αϊιτκολόφ, Γιουλάι Γκεϊνετντίνοφ, Ρόμπερτ Γιουλντάσεφ και άλλοι.
Πέθανε στις 19 Μαρτίου 2003, στην Ουφά, την πρωτεύουσα της Δημοκρατίας του Μπασκορτοστάν.
Ηράκλεια Φθιώτιδας

Γεωγραφία - Ιστορία

Η Ηράκλεια βρίσκεται 11 χιλιόμετρα νοτίως της Λαμίας σε γεωγραφικό πλάτος 38ᵒ 48' και γεωγραφικό μήκος 22ᵒ 26' και κάτω από το φαράγγι του Ασωπού. Η επίσημη ονομασία είναι «η Ηράκλεια». Το όνομα της προέρχεται από τη μυθολογία, επειδή το χωριό είναι κτισμένο επάνω από την αρχαία Ηράκλεια, η οποία ιδρύθηκε από τους Σπαρτιάτες προς τιμή του Ηρακλή, που ήθελαν να την προστατέψουν από τις επιθέσεις των Θεσσαλών και άλλων εισβολέων. Ήταν κτισμένη δίπλα στην αρχαία Τραχίνα και στο ποτάμι του Ασωπού, σύμφωνα με προφητεία του Μαντείου των Δελφών. Η νεοϊδρυθήσα πόλη κατοίκηθηκε από πολλούς Πελοποννήσιους και αρκετούς Βοιωτούς.
Σε μικρή απόσταση από το χωριό συναντάται το φαράγγι του Ασωπού, το οποίο είναι προσβάσιμο. Από την ίδια τοποθεσία ξεκινά το Μονοπάτι Σιδηροδρομικών, το οποίο αναπτύσσεται παράλληλα στο φαράγγι. Εξυπηρετούνταν από τον σιδηροδρομικό σταθμό Τραχίνα.

Διοικητικά

Σύμφωνα με το σχέδιο Καλλικράτης, αποτελεί τη τοπική κοινότητα Ηρακλείας που ανήκει στη δημοτική ενότητα Γοργοποτάμου του Δήμου Λαμιέων και σύμφωνα με την απογραφή 2011 έχει πληθυσμό 469 κατοίκους
Φίλιππος Γουλιέλμος της Οράγγης

Βιογραφία

Γεννήθηκε στο Μπούρεν του Γκέλντερς και ήταν ο πρωτότοκος γιος του Γουλιέλμου Α΄ πρίγκιπα της Οράγγης και της Άννας φαν Έγκμοντ, κόρης του Μαξιμιλιανού κόμη του Μπούρεν & Λέερνταμ.
Απεβίωσε το 1618 άτεκνος και τον διαδέχθηκε ο επόμενος, ετεροθαλής αδελφός του Μαυρίκιος ως πρίγκιπας της Οράγγης. Ήταν ένας Καθολικός πρίγκιπας της Οράγγης σε αντίθεση με τον πατέρα του, που έγινε Καλβινιστής και οδήγησε την Ολλανδία σε εξέγερση εναντίον των Αψβούργων της Ισπανίας.
Κυπριακός Σύνδεσμος Αυτοκινήτου

Ο Κυπριακός Σύνδεσμος Αυτοκινήτου (ΚΣΑ) (τουρκικά: Kıbrıs Otomobil Federasyonu (KOF)) είναι μη κερδοσκοπικός οργανισμός, ο οποίος διοικείται από εκλεγμένο συμβούλιο. Ιδρύθηκε το 1933 και έχει σκοπό να προσφέρει βοήθεια σε αυτοκινητιστές στην Κύπρο και στο εξωτερικό και γενικότερα να προωθήσει τα συμφέροντα των ιδιοκτητών αυτοκινήτων. Ο ΚΣΑ είναι μέλος της Διεθνούς Ομοσπονδίας Αυτοκινήτου και της Διεθνούς Συμμαχίας Τουρισμού.
Ο ΚΣΑ είναι επίσης υπεύθυνος για τη διοργάνωση του ετησίου Ράλι Κύπρου, του Ράλι Τροόδου (μέρος του ράλι Μέσης Ανατολής) και του Κυπριακού Πρωταθλήματος Ράλι, καθώς και του Ιστορικού Ράλι Κύπρου.
Γεώργιος Δημητρακόπουλος

Βιογραφία

Μετά την αποφοίτησή του από το Γυμνάσιο, φοίτησε στη Γεωπονική και Δασολογική Σχολή του ΑΠΘ και το 1968 πραγματοποίησε μεταπτυχιακές σπουδές (με υποτροφία του ΟΟΣΑ) στο  Ινστιτούτο Φυτοπαθολογίας των Βερσαλλιών. 
Ειδικεύτηκε στη φυτοπαθολογία και εργάστηκε στην ειδικότητα αυτή για όλο τον νομό Ηλείας. Αργότερα εργάστηκε στο Δημόσιο.
Μεταπολιτευτικά κατήλθε στα κοινά και υπηρέτησε ως πρόεδρος του Δημοτικού Συμβουλίου Πύργου από το 1987 ως το 1990. Εξελέγη δήμαρχος της πόλης το 1990 με ποσοστό 50,41% στον δεύτερο γύρο και επανεξελέγη στις εκλογές του 1994 συγκεντρώνοντας το 55,76% των ψήφων. 
Κατά την περίοδο δημαρχίας του έγιναν οι καταστρεπτικοί σεισμοί του 1993 και ο Πύργος απέκτησε το Γενικό Νομαρχιακό Νοσοκομείο.
Απεβίωσε σε ηλικία 66 ετών στις 27 Οκτωβρίου 2002.
Μονάδα Σημασιολογικού Ιστού Α.Π.Θ.

Προσωπικό

Το ανθρώπινο δυναμικό της μονάδας αποτελείται από τον διευθυντή, τον αναπληρωτή διευθυντή, τον συντονιστή, από το προσωπικό καθώς και από τους επιστημονικούς συμβούλους. Επίσης, η μονάδα απασχολεί προπτυχιακούς και μεταπτυχιακούς φοιτητές με ετήσια συμμετοχή ως εκπαιδευόμενους συνεργάτες.

Εγκαταστάσεις

Τα γραφεία της Μονάδας βρίσκονται στον 2ο όροφο του κτιρίου της άνω Φοιτητικής Λέσχης στη Θεσσαλονίκη.

Υπηρεσίες

Η Μονάδα Σημασιολογικού Ιστού παρέχει στις ακαδημαϊκές και διοικητικές Μονάδες του Α.Π.Θ. τις ακόλουθες τυποποιημένες υπηρεσίες:

Σημασιολογικοί ιστοχώροι

Η Μονάδα Σημασιολογικού Ιστού (ΜΣΙ) του Α.Π.Θ.  δημιουργεί (σημασιολογικό) ιστοχώρο για μια Διοικητική Μονάδα, Τμήμα ή Σχολή του ΑΠΘ, κατόπιν αιτήματος των ενδιαφερόμενων.
Oι ιστοχώροι που δημιουργεί η ΜΣΙ βασίζονται σε Σύστημα Διαχείρισης Περιεχομένου Drupal. Η συγκεκριμένη πλατφόρμα παρέχει τη δυνατότητα δημιουργίας Σημασιολογικών Ιστοχώρων, ώστε τα δεδομένα που δημοσιεύονται σε αυτούς να είναι διαθέσιμα και μέσω της τεχνολογίας Διασυνδεδεμένων Δεδομένων.

Διασυνδεδεμένα Δεδομένα

Η Μονάδα Σημασιολογικού Ιστού (ΜΣΙ) του Α.Π.Θ. αναλαμβάνει την μελέτη και κατασκευή της σημασιολογικής αναπαράστασης Συνόλων Δεδομένων (data sets) που παράγει και διαχειρίζεται μια Διοικητική Μονάδα, Τμήμα ή Σχολή του ΑΠΘ. Το Αριστοτέλειο Πανεπιστήμιο, μέσω της μονάδας, συμμετέχει επίσης ενεργά στην πρωτοβουλία των ευρωπαϊκών πανεπιστημίων με την ονομασία «Συνδεδεμένα Πανεπιστήμια», που έχει ως στόχο να διαφημίζονται και να προβάλλονται στο Web τα δημόσια δεδομένα των Πανεπιστημίων που μετέχουν, σύμφωνα με τις αρχές των Συνδεδεμένων Δεδομένων.

Ανοικτά Δεδομένα

Η Μονάδα Σημασιολογικού Ιστού (ΜΣΙ) του Α.Π.Θ. αναλαμβάνει την μελέτη των κατάλληλων μεθόδων, όρων και συνθηκών πρόσβασης σε Σύνολα Δεδομένων (data sets]) που παράγει και διαχειρίζεται μια Διοικητική Μονάδα, Τμήμα ή Σχολή του ΑΠΘ, και την παροχή συμβουλευτικών υπηρεσιών. Σύμφωνα με τον επίσημο ορισμό, «Τα Ανοιχτά δεδομένα είναι δεδομένα που μπορούν να χρησιμοποιούνται ελεύθερα, να επαναχρησιμοποιούνται και να αναδιανέμονται από οποιονδήποτε - με την επιφύλαξη μόνο, κατ' ανώτατο όριο, της υποχρέωσης να γίνεται αναφορά προέλευσης (attribution) και επαναδιάθεση υπό τους ίδιους ή παρόμοιους όρους (sharealike)».
Τα ανοικτά δεδομένα του ΑΠΘ μπορούν να δημιουργήσουν προστιθέμενη αξία και να έχουν θετικό αντίκτυπο σε πολλές διαφορετικές περιοχές, όπως στην διαφάνεια και το δημόσιο έλεγχο, τη συμμετοχή, τη χειραφέτηση, την καινοτομία, τη βελτίωση της αποδοτικότητας και αποτελεσματικότητας των πανεπιστημιακών υπηρεσιών, τη μέτρηση των πολιτικών, την παραγωγή νέων γνώσεων από συνδυασμό στοιχείων κλπ.
Υδραγωγείο του Ουάλεντος

Περιγραφή

Το υδραγωγείο είχε μήκος 971 μέτρα και μέγιστο ύψος περ. 29 μέτρα (63 μέτρα πάνω από το επίπεδο της θάλασσας) με σταθερή κλίση 1:1000, Ο αψίδες 1-40 και 46-51 ανήκουν στην εποχή του Ουάλη. Οι καμάρες 41-45 στην εποχή του Μουσταφά Β΄ και οι αψίδες 52 και 56 στον Σουλεϊμάν Α΄. Οι αψίδες 18-73 είναι παρατεταγμένες σε διπλή σειρά, οι υπόλοιπες σε μονή παράταξη
Τζέιμς Κάλαχαν

Σχέση με Ελλάδα

Στις 16 Ιουλίου του 1974, μία ημέρα μετά την εκδήλωση του Πραξικοπήματος στην Κύπρο ο Τζ. Κάλαχαν, υπουργός τότε των Εξωτερικών, δήλωσε τις απογευματινές ώρες στη Βουλή των Κοινοτήτων: "Η Αγγλία δεν πρόκειται να επέμβει στρατιωτικώς στην Κύπρο", συμμεριζόμενος ίσως την μέχρι τότε γενική άποψη ότι το θέμα αφορούσε εσωτερική ελληνοκυπριακή υπόθεση.
 
Όταν δε, εκδηλώθηκε η τουρκική εισβολή στην Κύπρο, αρχικά με τον Αττίλα Ι, όπου η ελληνική κυβέρνηση προχώρησε στην επιστράτευση φέρεται, όπως δήλωσε αργότερα ο ίδιος να "εξεπλάγη", διότι δεν είχε προηγουμένως γνώση για επικείμενη τέτοια και κάλεσε αμέσως τον Τούρκο πρέσβη στο Λονδίνο για να του διαμαρτυρηθεί. Η δήλωσή του αυτή είχε γίνει δεκτή από ελληνικής πλευράς με πολύ σκεπτικισμό. Απέστειλε όμως τηλεγράφημα προς την ελληνική κυβέρνηση για την αποτροπή πολεμικής σύρραξης με την Τουρκία και στο οποίο σε μια προσπάθεια εντυπωσιασμού κατέληγε "... Η Ελληνική Κυβέρνησις θα κατανοήσει την σπουδαιότητα του παρόντος μηνύματος", αποκρύπτοντας έτσι την αδυναμία ουσιαστικής παρέμβασης.
Βέβαια κύρια επιδίωξη της Αγγλίας τότε ήταν η εξασφάλιση της διατήρησης των βάσεων που είχε στη Κύπρο αλλά και η ταχεία ειρήνευση προκειμένου να διατηρηθεί η συνοχή της Ατλαντικής Συμμαχίας. Γεγονός πάντως είναι ότι άσκησε στη συνέχεια πίεση προς την πλευρά της Τουρκίας για την αποδοχή της απόφασης 353 του Συμβουλίου Ασφαλείας του ΟΗΕ και την αποχώρηση των ξένων στρατευμάτων από την Κύπρο.
Ελίζαμπεθ Μπανκς

Βιογραφία

Γεννήθηκε στις 10 Φεβρουαρίου του 1974 στο Πίτσφιλντ της Μασαχουσέτης. Το αληθινό της όνομα είναι Ελίζαμπεθ Μίτσελ και είναι η μεγαλύτερη από τέσσερα αδέρφια. Ο πατέρας της ήταν εργάτης στο εργοστάσιο της General Electric και η μητέρα της τραπεζικός. Αποφοίτησε από το λύκειο το 1992 και τέσσερα χρόνια αργότερα πήρε το πτυχίο της από το Πανεπιστήμιο της Πενσυλβάνια. Ήταν το πρώτο μέλος της οικογένειας της με πτυχίο ανώτερης εκπαίδευσης. Το 1998 τελειώνει τις σπουδές της στην υποκριτική και ξεκινάει να εργάζεται ως ηθοποιός.
Στις 5 Ιουλίου του 2003, παντρεύτηκε τον Μαξ Χέντελμαν, με τον οποίο διατηρούσε σχέση από τα φοιτητικά της χρόνια και προσηλυτίστηκε στον Ιουδαϊσμό.

Σταδιοδρομία

Άλλαξε το πατρικό της όνομα σε Μπανκς για να αποφύγει το μπέρδεμα με την επίσης ηθοποιό Ελίζαμπεθ Μίτσελ. Το ντεμπούτο της έγινε με την ανεξάρτητη παραγωγή Surrender Dorothy (1998). Έγινε γνωστή με τη συμμετοχή της στις ταινίες της σειράς Spider-Μan (Μπέτι Μπραντ) και στα φιλμ Seabiscuit και The 40-Year-Old Virgin.
Το 2006 συμμετείχε στην επιτυχημένη σειρά του NBC Scrubs ως γκεστ σταρ, ρόλο που επανέλαβε τελικά 13 φορές στη διάρκεια 3 σεζόν. Το 2007 συμπρωταγωνιστεί με τους Άαρον Έκχαρτ και Τζέσικα Άλμπα στην κωμωδία Meet Bill ενώ κάνει μια μικρή εμφάνιση στο "χριστουγεννιάτικο" Fred Claus. Το 2008 συμμετέχει στη ρομαντική κομεντί Definitely, Maybe, στην κωμωδία του Κέβιν Σμιθ Zack and Miri Make a Porno και στο βιογραφικό φιλμ του Όλιβερ Στόουν W. όπου υποδύεται τη σύζυγο του Τζωρτζ Μπους, Λώρα.
Χέρμπερτ Νόιμαν

Καριέρα

Ο Χέρμπερτ Νόιμαν έκανε τα πρώτα του επαγγελματικά βήματα στο χώρο του ποδοσφαίρου το 1972 στα 19 του, στην Κολωνία, στην οποία παρέμεινε για οκτώ ολόκληρα χρόνια πραγματοποιώντας συνολικά 184 εμφανίσεις και πετυχαίνοντας 35 γκολ.
Το καλοκαίρι του 1980 μεταπήδησε από τη Γερμανία στην Ιταλία για χάρη της Ουντινέζε. Με την ομάδα του Ούντινε αγωνίστηκε για ένα χρόνο πραγματοποιώντας συνολικά 25 εμφανίσεις και πετυχαίνοντας ένα γκολ.
Την επόμενη σεζόν (1981-82) αγωνίστηκε και πάλι στο Ιταλικό Πρωτάθλημα, αυτή τη φορά με τη φανέλα της Μπολόνια, με την οποία πέτυχε ένα γκολ στις 20 συνολικά εμφανίσεις που πραγματοποίησε.
Τον Ιούλιο του 1982 επέστρεψε στη Γερμανία για λογαριασμό της Κολωνίας. Με τη Γερμανική ομάδα πραγματοποίησε 10 εμφανίσεις ενώ κατάφερε να πετύχει και ένα γκολ.
Το 1983 έφυγε από τη Γερμανία με προορισμό την Ελλάδα και συγκεκριμένα τον Ολυμπιακό Πειραιώς, στον οποίο αγωνίστηκε για ένα χρόνο στο ελληνικό πρωτάθλημα ποδοσφαίρου, πραγματοποιώντας συνολικά 23 εμφανίσεις και πετυχαίνοντας και 4 γκολ.
Επόμενος σταθμός στην καριέρα του ήταν η ελβετική Κιάσσο, στην οποία αγωνίστηκε μέχρι το 1987, όταν και αποφάσισε να κρεμάσει τα ποδοσφαιρικά του παπούτσια σε ηλικία 34 ετών.

Προπονητική καριέρα

Μετά το τέλος της καριέρα του ως επαγγελματίας ποδοσφαιριστής, ο Χέρμπερτ Νόιμαν αποφάσισε να συνεχίσει να ασχολείται με το άθλημα του ποδοσφαίρου από ένα άλλο πόστο, αυτό του προπονητή.
Μέχρι στιγμής έχει διατελέσει προπονητής των Κιάσο, Ζυρίχη, Φίτεσε, Ιστανμπούλσπορ, Άντερλεχτ, Μπρέντα και Φένλο.

Διεθνείς συμμετοχές

Ο Χέρμπερτ Νόιμαν χρίστηκε μία φορά διεθνής με την εθνική ομάδα ανδρών της Γερμανίας. Ήταν στο νικηφόρο εντός έδρας φιλικό αγώνα της ομάδας με αντίπαλο την αντίστοιχη εθνική ομάδα ποδοσφαίρου της Αγγλίας, ο οποίος πραγματοποιήθηκε στις 22 Φεβρουαρίου του 1978 με τον Νόιμαν να αποτελεί μέλος της βασικής ενδεκάδας (τελικό σκορ 2-1). Νωρίτερα, είχε πραγματοποιήσει άλλες 3 συμμετοχές με την γερμανική εθνική ομάδα Κ21 και Κ18.
Πρωτάθλημα Ε.Π.Σ. Πειραιώς 1984-85

Το πρωτάθλημα της Ένωσης Πειραιώς της περιόδου 1984-85 διοργανώθηκε σε τρεις κατηγορίες. Συνολικά, στα πειραϊκά πρωταθλήματα πήραν μέρος 86 σύλλογοι. Τους τίτλους των δυο ομίλων της Α΄ Κατηγορίας κατέκτησαν η Σπίθα Νίκαιας και η Δόξα Πειραιά. Υπερπρωταθλήτρια Πειραιώς ανακηρύχθηκε η ομάδα της Δόξας, επικρατώντας της αντιπάλου της με σκορ 3-0. Και οι δυο συμπολίτισες πρωταθλήτριες ανέβηκαν στο Εθνικό Ερασιτεχνικό Πρωτάθλημα της περιόδου 1985-86.
Ενωμένη Αριστερά της Αραγονίας

Ιστορία

Στις ισπανικές εκλογές του 2011 η IUA προέβη σε συνασπισμό με την Αραγονική Ένωση, που ονομάζεται και Αριστερά της Αραγονίας, η οποία κέρδισε 1 έδρα στο Κονγκρέσο των αντιπροσώπων, κυλιόμενη μεταξύ των δύο κομμάτων.
Στις Αραγονικές εκλογές του 2015 η IUA κέρδισε 1 θέση στο Αραγονικό Κοινοβούλιο.
Ερρίκος της Κάτω Λωρραίνης

Βιογραφία

Ήταν γιος του Βάλεραν Α΄ κόμη του Λίμπουρκ & Αρλόν και της Γιούττα, κόρης του Φρειδερίκου δούκα της Κάτω Λωρραίνης.
Η μάμμη του Αδέλα των Αρντέν είχε δώσει μία ιδιοκτησία στην Εκκλησία, αλλά ο Ερρίκος την πήρε πίσω. Ο Έγκιλμπερτ αρχιεπίσκοπος του Τρηρ τον κάλεσε να την επιστρέψει και όταν ο Ερρίκος αρνήθηκε, αφορίστηκε. Ο Ερρίκος με τα όπλα έκανε τον Έγκιλμπερτ να ηττηθεί σοβαρά. Ήταν επίτροπος (advocate) του αββαείου του Σιντ-Τρούιντεν, κάτι που κληρονόμησε από τον πατέρα του. Όταν ο ηγούμενος Χέρμαν ήλθε σε ρήξη με τον Ερρίκο Δ΄ των Σαλίων της Γερμανίας, ο Ερρίκος τον υποστήριξε.
Πολλοί τοπικοί ευγενείς έφυγαν στην Α΄ Σταυροφορία, όπως ο Γοδεφρείδος κόμης του Μπουγιόν και δούκας της Κάτω Λωρραίνης. Η εξουσία του Ερρίκου αυξήθηκε στη Βελγική, αλλά την καταχράστηκε, ειδικά στις μονές. Ο βασιλιάς της Γερμανίας παρενέβη και το 1101 κατέλαβε το Λίμπουρκ· ανάγκασε τον Ερρίκο να δηλώσει υποτέλεια και σε αντάλλαγμα του παραχώρησε το δουκάτο της Κάτω Λωρραίνης, που είχε εγκαταλείψει ο Γοδεφρείδος.
Ήλθε σε ανταγωνισμό με τον Γοδεφρείδο Α΄ κόμη του Λουβαίν. Υποστήριξε τον Ερρίκο Ε΄, γιο του Ερρίκου Δ΄, εναντίον του πατέρα του. Μετά άλλαξε στρατόπεδο, υποστηρίζοντας τον Ερρίκο Δ΄. Όταν όμως το 1106 ο Ερρίκος Δ΄ απεβίωσε, οι οπαδοί του Ερρίκου Ε΄ λεηλάτησαν τα φέουδά του, το Λίμπουρκ κατελήφθη και ο Ερρίκος φυλακίστηκε στο Χίλντεσχαϊμ, ενώ το δουκάτο του δόθηκε στον Γοδεφρείδο Α΄ κόμη του Λουβαίν.
Ο Ερρίκος δραπέτευσε και προσπάθησε να ανακαταλάβει το Λίμπουρκ και την Κάτω Λωρραίνη, αλλά απέτυχε. Έκανε ειρήνη· ονόμασε τον εαυτό του δούκα του Λίμπουρκ. Συμμάχησε με τους εξεγερθέντες ενάντια στον Ερρίκο Ε΄: πολέμησε μαζί με τον Λοθάριο των Σούπλινμπουρκ τότε δούκα της Σαξονίας και νίκησαν στο Άνντερναχ (1114) και το Βέλφεσχολτ (1115).
Το 1119 απεβίωσε σε ηλικία 60 ετών και τον διαδέχθηκε ο γιος του Βάλεραν.
Αβραάμ Αντωνίου

Βιογραφικά στοιχεία

Ο Αβραάμ Αντωνίου γεννήθηκε στην Καρπάσια το 1928. Ομιλούσε, πέρα από την ελληνική, την αγγλική και τη γαλλική γλώσσα. Ήταν συνδικαλιστής. Διετέλεσε Γενικός Γραμματάς της Παγκύπριας Εργατικής Ομοσπονδίας (ΠΕΟ) την περίοδο 1990-1999.
Απεβίωσε στις 16 Αυγούστου 2001 από λευχαιμία.

Πολιτική διαδρομή

Στις βουλευτικές εκλογές του 1991 εξελέγη βουλευτής στην Εκλογική Περιφέρεια Λευκωσίας με το ΑΚΕΛ. Επανεξελέγη στις βουλευτικές εκλογές του 1996. Ήταν πρόεδρος της Κοινοβουλευτικής Επιτροπής Εργασίας και μέλος της Κοινοβουλευτικές Επιτροπής Οικονομικών.
Χοακίν Σάντσεθ

Ρεάλ Μπέτις

Γεννήθηκε στο Πουέρτο ντε Σάντα Μαρία στις 21 Ιουλίου του 1981. Ξεκίνησε να παίζει ποδόσφαιρο το 1994 στις ακαδημίες της Μπέτις. Το 2000 προβιβάστηκε στην πρώτη ομάδα και εκεί έδειξε την αξία του. Εκρηκτική ταχύτητα, υψηλή τεχνική κατάρτιση και ικανότητα στο ένας εναντίον ενός είναι μερικά απο τα στοιχεία που τον έκαναν παγκοσμίως γνωστό. Στην ομάδα της Σεβίλλης αγωνίστηκε μέχρι το 2006, όπου και κατέκτησε το κύπελλο Ισπανίας το 2005.

Βαλένθια

Το καλοκαίρι του 2006 ο Χοακίν αποφασίζει να κάνει το μεγάλο βήμα. Παίρνει μετεγγραφή στη Βαλένθια ΚΦ έναντι του ποσού των 25 εκατομμυρίων ευρώ, το οποίο και αποτελεί ρεκόρ στην ιστορία του συλλόγου. Στην Βαλένθια αγωνίστηκε σε 158 παιχνίδια σκοράροντας συνολικά 18 γκολ και κατέκτησε ένα κύπελλο Ισπανίας το 2008.

Φιορεντίνα

Ο επόμενος σταθμός στην καριέρα του Χοακίν ήταν η Φιορεντίνα, τον Ιούνιο του 2013. Για πρώτη φορά πήγε σε ομάδα του εξωτερικού, σε ηλικία σχεδόν 32 ετών.

Μάλαγα

Τον Ιούνιο του 2011, σε ηλικία 29 ετών, μεταγράφηκε στη Μάλαγα για το ποσό των 4 εκατομμυρίων ευρώ.

Ρεάλ Μπέτις

Στις 31 Αυγούστου 2015 επέστρεψε στην Ρεάλ Μπέτις, υπογράφοντας τριετές συμβόλαιο.
Καναδικό Ινστιτούτο στην Ελλάδα

Ίδρυση και αρχαιολογικό έργο

Το καναδικό αρχαιολογικό ινστιτούτο ιδρύθηκε στον Καναδά με ομοσπονδιακό διάταγμα του 1974 και αναγνωρίστηκε επίσημα από το ελληνικό κράτος το 1976 αρχικά με την αρχική του επωνυμία Καναδικό Αρχαιολογικό Ινστιτούτο στην Αθήνα. Τα επίσημα εγκαίνια του ινστιτούτου έγιναν το 1980, όταν και άνοιξαν για πρώτη φορά τα γραφεία του οργανισμού στην Αθήνα. Σκοπός του οργανισμού είναι ο συντονισμός και η εκτέλεση μελετών από τους Καναδούς μελετητές πάνω στις ελληνικές σπουδές σε όλη την ελληνική επικράτεια. Για να επιτευχθεί ο στόχος αυτός, διοργανώνει τακτικά διαλέξεις στην Αθήνα και εφαρμόζει ένα πρόγραμμα πρακτικής άσκησης για Καναδούς σπουδαστές που θέλουν να εργαστούν στην Ελλάδα. Παράλληλα, διατηρεί μια βιβλιοθήκη με πάνω από 5000 τόμους.
Το αρχαιολογικό ινστιτούτο έχει εκτελέσει σε διάφορα ανασκαφικά εγχειρήματα στον ελλαδικό χώρο, ανάμεσα στα οποία είναι στην αρχαία Άργιλο κοντά στην Αμφίπολη, σε ενάλιες έρευνες ναυαγίων των Περσικών Πολέμων στην χερσόνησο του Άθω την Θεσσαλία και την Εύβοια, στην Μυτιλήνη της Λέσβου, στον λόφο Κάστρο της Καλλιθέας Λάρισας, στα Χώστια και στην Τανάγρα Βοιωτίας, στην αρχαιολογική ανασκαφή της νότιας Εύβοιας, στην αρχαία Στύμφηλο και στη φράγκικη ρωμαιοκαθολική μονή Ζάρακα Κορινθίας, στη θέση Κιάφα-Θίτη κοντά στη Βάρη Αττικής και στο σπήλαιο Καμαρών στις Καμάρες Ηρακλείου.